LIETUVOS RESPUBLIKOS VIDAUS REIKALŲ MINISTRAS

ĮSAKYMAS

DĖL LIETUVOS RESPUBLIKOS VIDAUS REIKALŲ MINISTRO 2022 M. KOVO 1 D. ĮSAKYMO NR. 1V-149 „DĖL ASMENS SVEIKATOS PRIEŽIŪROS PASLAUGŲ UŽTIKRINIMO NEPAPRASTOSIOS PADĖTIES GALIOJIMO LAIKOTARPIU“ PAKEITIMO

2022 m. kovo 10 d. Nr. 1V-187

Vilnius

Pakeičiu Lietuvos Respublikos vidaus reikalų ministro 2022 m. kovo 1 d. įsakymą Nr. 1V-149 „Dėl asmens sveikatos priežiūros paslaugų užtikrinimo nepaprastosios padėties galiojimo laikotarpiu“:

1. Pakeičiu nurodytą įsakymą ir jį išdėstau nauja redakcija (priedas nauja redakcija nedėstomas):

„LIETUVOS RESPUBLIKOS VIDAUS REIKALŲ MINISTRAS

ĮSAKYMAS

DĖL UŽSIENIEČIŲ, PASITRAUKUSIŲ IŠ UKRAINOS DĖL RUSIJOS FEDERACIJOS KARINIŲ VEIKSMŲ UKRAINOJE, ASMENS SVEIKATOS PRIEŽIŪROS PASLAUGŲ UŽTIKRINIMO IR RECEPTINIŲ VAISTINIŲ PREPARATŲ JIEMS IŠRAŠYMO IR IŠDAVIMO NEPAPRASTOSIOS PADĖTIES GALIOJIMO LAIKOTARPIU

Vadovaudamasi Lietuvos Respublikos nepaprastosios padėties įstatymo 14 straipsnio 1 ir 4 dalimis, 16 straipsnio 1 ir 2 dalimis, Lietuvos Respublikos Prezidento 2022 m. vasario 24 d. dekretu Nr. 1K-872 „Dėl nepaprastosios padėties paskelbimo“ ir Lietuvos Respublikos Seimo 2022 m. vasario 24 d. nutarimu Nr. XIV-929 „Dėl Lietuvos Respublikos Prezidento sprendimo paskelbti nepaprastąją padėtį patvirtinimo“:

1. Tvirtinu Receptinių vaistinių preparatų išrašymo ir išdavimo užsieniečiams, pasitraukusiems iš Ukrainos dėl Rusijos Federacijos karinių veiksmų Ukrainoje, tvarkos aprašą (pridedama).

2. Įpareigoju:

2.1. savivaldybių administracijų direktorius jų savivaldybės teritorijoje apgyvendintiems iš Ukrainos dėl Rusijos Federacijos karinių veiksmų Ukrainoje pasitraukusiems :

2.1.1. užsieniečiams, užsiregistravusiems Migracijos departamente prie Lietuvos Respublikos vidaus reikalų ministerijos, kurių asmens sveikatos priežiūra nėra apmokama vadovaujantis Lietuvos Respublikos sveikatos draudimo įstatymo 6 straipsniu, (toliau – užsieniečiai) užtikrinti:

2.1.1.1. imunoprofilaktiką nuo COVID-19 ligos (koronaviruso infekcijos);

2.1.1.2. nepilnamečių užsieniečių profilaktinį patikrinimą ir skiepijimą, vadovaujantis Lietuvos Respublikos sveikatos apsaugos ministro 2018 m. rugpjūčio 29 d. įsakymu Nr.V-955 „Dėl Lietuvos Respublikos vaikų profilaktinių skiepijimų kalendoriaus patvirtinimo“;

2.1.1.3. skubiąją medicinos pagalbą, nėštumo priežiūrą, pagalbą prasidėjus gimdymui bei kitas būtinas I ir II lygio asmens sveikatos priežiūros paslaugas, kurių nesuteikus sveikatos būklė galėtų pablogėti tiek, kad jiems prireiktų skubiosios medicinos pagalbos paslaugų (toliau – būtinosios paslaugos);

2.1.1.4. pavėžėjimo paslaugų teikimą laiku užsieniečiams, kai pavėžėjimo metu nėra poreikio teikti būtinąją pagalbą (pavėžėjimui nenaudojant greitosios medicinos pagalbos išteklių):

2.1.1.4.1. į II ir (ar) III lygio paslaugas teikiančią asmens sveikatos priežiūros įstaigą planinėms asmens sveikatos priežiūros paslaugoms gauti;

2.1.1.4.2. į fizinės medicinos ir reabilitacijos paslaugas teikiančią asmens sveikatos priežiūros įstaigą;

2.1.1.5. visuomenės sveikatos priežiūros paslaugas;

2.1.2. nelydimiems nepilnamečiams užsieniečiams užtikrinti šio įsakymo 2.1.1.4 papunktyje nurodytų pavėžėjimo paslaugų teikimą;

2.2. III lygio asmens sveikatos priežiūros paslaugas teikiančias asmens sveikatos priežiūros įstaigas:

2.2.1. užtikrinti skubiosios medicinos pagalbos ir III lygio būtinųjų paslaugų teikimą užsieniečiams;

2.2.2. kreiptis į Pacientų siuntimo konsultuotis, išsitirti ir (ar) gydytis Europos ekonominei erdvei priklausančiose valstybėse, Jungtinėje Karalystėje ir Šveicarijoje komisiją, sudarytą Lietuvos Respublikos sveikatos apsaugos ministro 2011 m. balandžio 15 d. įsakymu Nr. V-368 „Dėl Pacientų siuntimo konsultuotis, išsitirti ir (ar) gydytis Europos ekonominei erdvei priklausančiose valstybėse, Jungtinėje Karalystėje ir Šveicarijoje komisijos sudarymo“, dėl sprendimų priėmimo dėl brangių paslaugų (chemoterapija, radioterapija, transplantacija ir pan.), nepriskirtų būtinosios medicinos pagalbos paslaugoms ir būtinosioms paslaugoms, finansavimo užsieniečiams;

2.3. šio įsakymo priede išvardytas asmens sveikatos priežiūros įstaigas užtikrinti medicininės reabilitacijos paslaugų teikimą užsieniečiams, patyrusiems sužeidimus karinių veiksmų Ukrainoje metu, įskaitant ir tuos užsieniečius, kurie nėra užsiregistravę Migracijos departamente prie Lietuvos Respublikos vidaus reikalų ministerijos, jei jie to padaryti negalėjo dėl objektyvių priežasčių.

3. Nurodau:

3.1. savivaldybių administracijų direktoriams prireikus pasitelkti visus savivaldybėje esančius sveikatos priežiūros paslaugas teikiančius subjektus ir kitus reikalingus žmogiškuosius išteklius šio įsakymo 2.1 papunktyje nurodytų asmens sveikatos priežiūros ir pavėžėjimo paslaugų teikimui užtikrinti;

3.2. Valstybinei ligonių kasai prie Sveikatos apsaugos ministerijos organizuoti užsieniečiams, kurių asmens sveikatos priežiūra nėra apmokama, vadovaujantis Lietuvos Respublikos sveikatos draudimo įstatymo 6 straipsniu, šiame įsakyme nurodytų asmens sveikatos priežiūros paslaugų bei vakcinų apmokėjimą Privalomojo sveikatos draudimo fondo biudžeto lėšomis (įstatymų nustatyta tvarka kompensuojant jas valstybės biudžeto lėšomis) – apmokėti asmens sveikatos priežiūros įstaigų išlaidas už faktiškai suteiktas asmens sveikatos priežiūros paslaugas;

3.3. Lietuvos Respublikos sveikatos apsaugos ministerijai organizuoti užsieniečiams ir nelydimiems nepilnamečiams užsieniečiams šio įsakymo 1 punktu patvirtintame Receptinių vaistinių preparatų išrašymo ir išdavimo užsieniečiams, pasitraukusiems iš Ukrainos dėl Rusijos Federacijos karinių veiksmų Ukrainoje, tvarkos apraše nustatyta tvarka ambulatoriniam gydymui ir (arba) slaugai dėl ligos ar sveikatos sutrikimo, dėl kurių suteiktos asmens sveikatos priežiūros paslaugos, nurodytos šiame įsakyme, išrašytų ir išduotų receptinių vaistinių preparatų išdavimo išlaidų (toliau – išlaidos vaistams) kompensavimą vaistinėms valstybės biudžeto lėšomis šia tvarka:

3.3.1. Sveikatos apsaugos ministerija teikia Lietuvos Respublikos finansų ministerijai lėšų išlaidoms vaistams kompensuoti valstybės biudžeto lėšomis poreikį, kuris apskaičiuojamas sudėjus per ataskaitinį mėnesį užsieniečiams ir nelydimiems nepilnamečiams užsieniečiams pagal elektroninius receptus išduotų receptinių vaistinių preparatų faktinių kainų sumą (pagal Elektroninės sveikatos paslaugų ir bendradarbiavimo infrastruktūros informacinės sistemos duomenis) ir juridinių asmenų, turinčių vaistinės veiklos licenciją, iki mėnesio, einančio po ataskaitinio mėnesio, 10 dienos pateiktose sąskaitose nurodytą pagal popierinius receptus, nurodytus šiuo įsakymo 1 punktu patvirtintame Receptinių vaistinių preparatų išrašymo ir išdavimo užsieniečiams, pasitraukusiems iš Ukrainos dėl Rusijos Federacijos karinių veiksmų Ukrainoje, tvarkos apraše, išduotų receptinių vaistinių preparatų faktinių kainų sumą;

3.3.2. Sveikatos apsaugos ministerija juridiniams asmenims, turintiems vaistinės veiklos licenciją, lėšas perveda ne vėliau kaip per 30 dienų nuo valstybės biudžeto lėšų gavimo dienos.

4. Nustatau, kad šis įsakymas taikomas nepaprastosios padėties galiojimo laikotarpiu.“

2. Pakeičiu priedą ir jį papildau 29 punktu:

„29.	VšĮ Palangos vaikų reabilitacijos sanatorija „Palangos gintaras“	Palangos m.“

Vidaus reikalų ministrė	Agnė Bilotaitė

PATVIRTINTA

Lietuvos Respublikos vidaus reikalų ministro

2022 m. kovo 10 d. įsakymu Nr. 1V-187

RECEPTINIŲ VAISTINIŲ PREPARATŲ IŠRAŠYMO IR IŠDAVIMO UŽSIENIEČIAMS, PASITRAUKUSIEMS IŠ UKRAINOS DĖL RUSIJOS FEDERACIJOS KARINIŲ VEIKSMŲ UKRAINOJE, TVARKOS APRAŠAS

1. Receptinių vaistinių preparatų išrašymo ir išdavimo užsieniečiams, pasitraukusiems iš Ukrainos dėl Rusijos Federacijos karinių veiksmų Ukrainoje, tvarkos aprašas (toliau – aprašas) nustato receptinių vaistinių preparatų išrašymo ir išdavimo Lietuvos Respublikos vidaus reikalų ministro 2022 m. kovo 1 d. įsakyme Nr. 1V-149 „Dėl asmens sveikatos priežiūros paslaugų užtikrinimo nepaprastosios padėties galiojimo laikotarpiu“ (toliau – Įsakymas) nurodytiems užsieniečiams (įskaitant nelydimus nepilnamečius užsieniečius) (toliau – užsienietis) ambulatoriniam gydymui ir (arba) slaugai dėl ligos ar sveikatos sutrikimo, dėl kurių suteiktos asmens sveikatos priežiūros paslaugos, nurodytos Įsakyme, tvarką.

2. Asmens sveikatos priežiūros specialistas užsienietį Elektroninėje sveikatos paslaugų ir bendradarbiavimo infrastruktūros informacinėje sistemoje (toliau – ESPBI IS) identifikuoja pagal elektroninės sveikatos istorijos (toliau – ESI) numerį, suteiktą užsieniečiui registracijos Migracijos departamente prie Lietuvos Respublikos vidaus reikalų ministerijos metu.

3. Asmens sveikatos priežiūros specialistas Receptų rašymo ir vaistinių preparatų, medicinos priemonių (medicinos prietaisų) ir kompensuojamųjų medicinos pagalbos priemonių išdavimo (pardavimo) vaistinėse gyventojams ir popierinių receptų saugojimo, išdavus (pardavus) vaistinius preparatus, medicinos priemones (medicinos prietaisus) ir kompensuojamąsias medicinos pagalbos priemones vaistinėje, taisyklių, patvirtintų Lietuvos Respublikos sveikatos apsaugos ministro 2002 m. kovo 8 d. įsakymu Nr. 112 „Dėl Receptų rašymo ir vaistinių preparatų, medicinos priemonių (medicinos prietaisų) ir kompensuojamųjų medicinos pagalbos priemonių išdavimo (pardavimo) vaistinėse gyventojams ir popierinių receptų saugojimo, išdavus (pardavus) vaistinius preparatus, medicinos priemones (medicinos prietaisus) ir kompensuojamąsias medicinos pagalbos priemones vaistinėje, taisyklių patvirtinimo“, (toliau – taisyklės) nustatyta tvarka, jei kitaip nenumato aprašas, ESPBI IS išrašo elektroninį receptą arba taisyklių 38 punkte nustatytais atvejais – popierinį receptą 3 formos (išimties atvejams) recepto blanke arba, jei išrašomas narkotinis arba psichotropinis vaistinis preparatas, – 2 formos recepto blanke.

4. Išrašant 3 formos (išimties atvejams) receptą, jo blanko 1 punkte „Ligonis (asmens kodas)“ nurodomas užsieniečio asmens kodas, jei jį turi, o jei neturi – užsieniečio gimimo data, nepildomos blanko 4 ir 6 skiltys ir į 7 punktą „Gydytojo numeris“ neklijuojamas sveikatos priežiūros specialisto tapatybę patvirtinantis lipdukas.

5. Receptinių vaistinių preparatų pirmą kartą galima išrašyti gydymo kursui, ūmių ligų atvejais trunkančiam iki 10 dienų, kitais atvejais – iki vieno mėnesio, išskyrus atvejus, kai vaistinio preparato mažiausia vidinė pakuotė yra skirta ilgesniam nei vieno mėnesio gydymo kursui ir, vadovaujantis taisyklių 99 punktu, jos negalima išardyti. Jei būtina receptinius vaistinius preparatus vartoti ir toliau, įsitikinus, kad vaistiniai preparatai veiksmingi, aprašo nustatyta tvarka galima pakartotinai išrašyti ne ilgesniam nei vieno mėnesio gydymo kursui skirtą vaistinių preparatų kiekį, išskyrus atvejus, kai vaistinio preparato mažiausia vidinė pakuotė yra skirta ilgesniam nei vieno mėnesio gydymo kursui ir, vadovaujantis taisyklių 99 punktu, jos negalima išardyti. Narkotiniai ir (ar) psichotropiniai vaistiniai preparatai išrašomi vadovaujantis taisyklių 25–30 punktais.

6. Užsienietis kreipiasi į vaistinę ir farmacijos specialistui pateikia užsieniečio ESI numerį, taip pat užsieniečio asmens tapatybę patvirtinantį dokumentą ir (arba) užsieniečio registracijos pažymėjimą. Jei kreipiasi kitas asmuo, šis asmuo farmacijos specialistui pateikia užsieniečio asmens kodą (jei užsienietis jį turi), vardą ir pavardę bei užsieniečio ESI numerį.

7. Farmacijos specialistas, išduodamas receptinius vaistinius preparatus, vadovaujasi taisyklėmis, jei kitaip nenustato šis aprašas.

8. Farmacijos specialistas, prieš apraše nustatyta tvarka išduodamas recepte išrašytus receptinius vaistinius preparatus, ESPBI IS e. sveikatos portalo viešos prieigos ESI numerių paieškoje atlieka ESI numerio patikrinimą ir įsitikina, kad užsieniečiui gali būti išduodami receptiniai vaistiniai preparatai apraše nustatyta tvarka.

9. Išduodant receptinius vaistinius preparatus užsieniečiui, kasos aparatu turi būti atskirai registruojamas kiekvieno receptinio vaistinio preparato išdavimas, nurodant, kokia suma kompensuotina valstybės biudžeto lėšomis. Receptinio vaistinio preparato išdavimas kasos aparatu registruojamas atskirai nuo vaistinių preparatų, kompensuojamų iš Privalomojo sveikatos draudimo fondo biudžeto lėšų.

10. Farmacijos specialistas, išduodamas receptinius vaistinius preparatus pagal popierinius 3 formos (išimties atvejams) receptus, nepildo jo blanko 12 ir 13 punktų.

11. Popieriniai 3 formos (išimties atvejams) ir 2 formos receptai, pagal kuriuos išduoti receptiniai vaistiniai preparatai užsieniečiams, vaistinėje saugomi 3 metus ir sunaikinami taisyklių nustatyta tvarka.

_________________________